CELEX: 32020D1653
Language: lv
Date: 2020-11-06 00:00:00
Title: Komisijas Īstenošanas lēmums (ES) 2020/1653 (2020. gada 6. novembris), ar ko izbeidz antisubsidēšanas procedūru attiecībā uz konkrētu Ķīnas Tautas Republikas un Indonēzijas izcelsmes karsti velmētu nerūsošā tērauda lokšņu un ruļļu importu

9.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 372/50
               
            
         KOMISIJAS ĪSTENOŠANAS LĒMUMS (ES) 2020/1653
         (2020. gada 6. novembris),
         ar ko izbeidz antisubsidēšanas procedūru attiecībā uz konkrētu Ķīnas Tautas Republikas un Indonēzijas izcelsmes karsti velmētu nerūsošā tērauda lokšņu un ruļļu importu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1037 (2016. gada 8. jūnijs) par aizsardzību pret subsidētu importu no valstīm, kas nav Eiropas Savienības dalībvalstis (1), un jo īpaši tās 14. panta 1. punktu,
         tā kā:
         1.   PROCEDŪRA
         
         
                     (1)
                  
                  
                     Eiropas Komisija (“Komisija”) 2019. gada 10. oktobrī sāka antisubsidēšanas izmeklēšanu attiecībā uz konkrētu Ķīnas Tautas Republikas un Indonēzijas izcelsmes karsti velmētu nerūsējošā tērauda lokšņu un ruļļu (“izmeklējamais ražojums”) importu Savienībā. Komisija Eiropas Savienības Oficiālajā Vēstnesī publicēja paziņojumu par procedūras sākšanu (2).
                  
               
                     (2)
                  
                  
                     Izmeklējamais ražojums ir Ķīnas Tautas Republikas un Indonēzijas izcelsmes plakani nerūsējošā tērauda velmējumi, arī ruļļos (ieskaitot sagarumotus velmējumus un šauras sloksnes), pēc karstās velmēšanas tālāk neapstrādāti, izņemot velmējumus, kas nav ruļļos, ar platumu 600 mm vai vairāk un biezākus par 10 mm.
                  
               
                     (3)
                  
                  
                     Izmeklēšana tika sākta pēc tam, kad Eiropas Tērauda ražotāju apvienība (“Eurofer” jeb “sūdzības iesniedzējs”) iesniedza sūdzību četru Savienības ražotāju vārdā, kuri nodrošina visu Savienībā saražoto izmeklējamā ražojuma apjomu. Sūdzībā bija ietverti izmeklēšanas sākšanas pamatošanai pietiekami pierādījumi par subsidēšanu un tās izraisīto kaitējumu.
                  
               
                     (4)
                  
                  
                     Paziņojumā par procedūras sākšanu Komisija aicināja ieinteresētās personas pieteikties, lai tās varētu piedalīties izmeklēšanā. Turklāt Komisija par izmeklēšanas sākšanu atsevišķi informēja sūdzības iesniedzējus, citus zināmos Savienības ražotājus, zināmos ražotājus eksportētājus, Ķīnas iestādes, zināmos importētājus, piegādātājus, lietotājus un tirgotājus, kā arī zināmās attiecīgās apvienības un aicināja tos piedalīties.
                  
               
                     (5)
                  
                  
                     Paziņojumā par procedūras sākšanu noteiktajā termiņā visām ieinteresētajām personām bija iespēja sniegt piezīmes par izmeklēšanas sākšanu un pieprasīt uzklausīšanu Komisijā un/vai pie tirdzniecības procedūru uzklausīšanas amatpersonas.
                  
               2.   SŪDZĪBAS ATSAUKŠANA UN PROCEDŪRAS IZBEIGŠANA
         
         
                     (6)
                  
                  
                     Sūdzības iesniedzējs 2020. gada 18. septembrī informēja Komisiju, ka ir atsaucis sūdzību.
                  
               
                     (7)
                  
                  
                     Saskaņā ar Regulas (ES) 2016/1037 14. panta 1. punktu procedūru var izbeigt, ja sūdzība ir atsaukta, ja vien šāda izbeigšana nav pretrunā Savienības interesēm.
                  
               
                     (8)
                  
                  
                     Izmeklēšanā netika atklāti apsvērumi, kas liecinātu, ka procedūras turpināšana būtu Savienības interesēs.
                  
               
                     (9)
                  
                  
                     Tādēļ Komisija secināja, ka antisubsidēšanas procedūra attiecībā uz konkrētu Ķīnas Tautas Republikas un Indonēzijas izcelsmes karsti velmētu nerūsošā tērauda lokšņu un ruļļu importu Savienībā būtu jāizbeidz, pasākumus nenosakot.
                  
               
                     (10)
                  
                  
                     Ieinteresētās personas tika attiecīgi informētas, un tām tika dota iespēja sniegt piezīmes. Indonēzijas valdība savās piezīmēs pilnīgi piekrita Komisijas secinājumam. Citas piezīmes netika saņemtas.
                  
               
                     (11)
                  
                  
                     Šis lēmums ir saskaņā ar atzinumu, ko sniegusi komiteja, kura izveidota ar Regulas (ES) 2016/1037 25. panta 1. punktu,
                  
               IR PIEŅĒMUSI ŠO LĒMUMU.
         
            1. pants
            Tiek izbeigta antisubsidēšanas procedūra attiecībā uz šādu ražojumu importu – Ķīnas Tautas Republikas un Indonēzijas izcelsmes plakani nerūsējošā tērauda velmējumi, arī ruļļos (ieskaitot sagarumotus velmējumus un šauras sloksnes), pēc karstās velmēšanas tālāk neapstrādāti, izņemot velmējumus, kas nav ruļļos, ar platumu 600 mm vai vairāk un biezākus par 10 mm, patlaban klasificēti ar HS kodiem 7219 11, 7219 12, 7219 13, 7219 14, 7219 22, 7219 23, 7219 24, 7220 11 un 7220 12.
         
         
            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2020. gada 6. novembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 176, 30.6.2016., 55. lpp.
         
         
            (2)  Paziņojums par antisubsidēšanas procedūras sākšanu attiecībā uz konkrētu Ķīnas Tautas Republikas un Indonēzijas izcelsmes karsti velmētu nerūsošā tērauda lokšņu un ruļļu importu (OV C 342, 10.10.2019., 18. lpp.).